Black Magic Woman

Black Magic Woman er en sang skrevet av den britiske musikeren Peter Green og utgitt første gang på en singel med bandet Fleetwood Mac i 1968. 

Green var medlem av Fleetwood Mac da han skrev sangen. Den ble utgitt på nytt av Fleetwood Mac i 1969, på albumene English Rose (USA) og The Pious Bird of Good Omen (Storbritannia). Sangen er også med på senere samleplater med Fleetwood Mac.

I 1970 fikk den amerikanske gitaristen Santana en hit med samme sang. På Santanas innspilling ble sangen fremført av vokalisten Gregg Rolie. Santanas versjon havnet på fjerdeplass på hitlistene i USA og Canada, og finnes på Santanas album Abraxas. 

Black Magic Woman har senere blitt regnet som en av de store gitarklassikerne, og en rekke gitarister har gitt ut sine versjoner av sangen.

Fleetwood Macs versjon 
I intervjuer har Peter Green erkjent at da han skrev Black Magic Woman var han påvirket av All Your Love, en Otis Rush-sang som hadde blitt spilt inn i 1966 av Greens daværende band, John Mayall & the Bluesbreakers (på den innspilligen var det ikke Green men Eric Clapton, Greens forgjenger, som spilte sologitar-partiet). Selv om den innspillingen ikke ble en like stor suksess som Santanas to år senere, ble Black Magic Woman likevel en ganske populær bluesrockhit som fikk en 37. plass på hitlisten UK Singles Chart. Fleetwood Mac pleide å spille den på konsertene sine, også etter at Green hadde forlatt bandet. Da var det gjerne Danny Kirwan som var vokalist, og på bandets konserter på begynnelsen av 1970-tallet pleide de å legge inn lange jam-sessions med denne sangen som utgangspunkt, midt i konserten. Sangen har samme akkordstruktur, gitarbrudd og til og med en lignende melodi som Greens I Loved Another Woman, som er et av sporene på Fleetwood Macs debutalbum fra 1968. Man kan ikke se bort fra at Black Magic Woman ble skrevet med utgangspunkt i I Loved Another Woman.

Santanas versjon 
Santanas versjon ble spilt inn i 1970. Denne innspillingen er en medley med Gábor Szabós instrumentale Gypsy Queen fra 1966, som var en blanding av jazz, ungarske folkemusikk og latinske rytmer. Black Magic Woman ble en av Santanas største hits, og singelen fikk en fjerdeplass på Billboard Hot 100 i januar 1971. Dette var Santanas beste plassering på denne hitlisten frem til 1999, da de ga ut singelen Smooth. Albumet Abraxas gikk til topps på hitlistene og solgte til firedoblet platina i 1986, delvis takket være Black Magic Woman. Gypsy Queen var ikke med på Santanas Greatest Hits-album fra 1974, selv om radiostasjoner vanligvis spiller Black Magic Woman og Gypsy Queen som én sang.

Referanser 

Singler fra 1968

Singler fra 1970